KIRJALLINEN KYSYMYS E-2042/03

esittäjä(t): Marco Pannella (NI), Maurizio Turco (NI), Emma Bonino (NI),Marco Cappato (NI), Benedetto Della Vedova (NI), Gianfranco Dell'Alba (NI)ja Olivier Dupuis (NI) komissiolle

(19. kesäkuuta 2003)

Aihe: Sam Raisi -oppositiopuolueen edustaja Poul Vinin murha Kambodzassa ja 28. heinäkuuta 2003 pidettäviä vaaleja koskevat Euroopan unionin toimet

Sam Raisi -puolueen edustaja, 23-vuotias Poul Vin murhattiin aamulla 4. kesäkuuta 2003 Bous L-hongissa (O'Raing Euvin alue, Kompong Chamin maakunnassa). Hän oli ehdokkaana vaaleissa ja vastuussa puolueen vaalikampanjan ohjelmasta sekä alueen vaalimenettelyn valvonnasta ja hänen isänsä on ollut jo monen vuoden ajan Sam Raisi -puolueen edustaja.

Ihmisoikeustilanne ja poliittinen tilanne ovat jatkuvasti heikentyneet Kambodassa. Ottaen huomioon 27. heinäkuuta 2003 pidettävät vaalit, joissa on mukana komission tarkkailijoita, tiedustelisin seuraavaa:

- Eikö komissio katso aiheelliseksi varoittaa etukäteen Kambodan hallitusta, että jos tällainen rikollinen toiminta jatkuu, Euroopan unioni keskeyttää välittömästi kaiken yhteistyön ihmisoikeuksien ja demokratian periaatteen, jotka ovat EU:n ja Kambodan välisen yhteistyösuunnitelman 20022004 ensisijaisia tavoitteita, ilmiselvän, jatkuvan ja pahentuvan rikkomisen vuoksi.

- Katsooko komissio, että oikea-aikaisesti ja kiireellisesti annettu ilmoitus ennen 27. heinäkuuta pidettävien vaalien vaalikampanjan aloittamista, olisi lopultakin konkreettinen toimi rikottujen lakien ja sopimusten kunnioittamisen sekä sivistyneen, väkivallattoman ja demokraattisen vaalikampanjan ja yhteiskuntaelämän takaamiseksi Kambodassa?

Chris Pattenin komission puolesta antama vastaus

(15. heinäkuuta 2003)

Komissio seuraa Kamputsean poliittista tilannetta hyvin tarkasti 27. heinäkuuta 2003 järjestettävien kansallisten vaalien vuoksi.

Unionin vaalitarkkailutehtävää hoitava valtuuskunta (EOM) saapui Kamputseaan kesäkuun 2003 puolivälissä ja sen tavoitteena on itsenäisesti ja puolueettomasti arvioida vaalien kulku kokonaisuudessaan. Vaaleja koskeva lainsäädäntö, vaalien järjestämiseen osallistuvien virkamiesten itsenäisyys ja puolueettomuus sekä poliittinen ilmapiiri ennen vaaleja ja niiden jälkeen ovat unionin vaalitarkkailutehtävän arvioinnissa käsiteltäviä aiheita.

Unioni on vuosien 1998 ja 2002 vaalien yhteydessä ilmaissut huolestuneisuutensa vaaleja edeltävästä väkivallasta. Vaikka suurin osa tarkkailijoista on sitä mieltä, että väkivalta on vähenemässä, se on kuitenkin tiivistä tarkkailua vaativa huolenaihe myös näissä vaaleissa.

Unionin vuonna 2002 kunnallisvaaleihin kohdistamassa vaalitarkkailutehtävässä todettiin, että huolimatta siitä, oliko vaaleja edeltävä väkivalta poliittisesti motivoitua vai ei, se kuitenkin vaikutti vaalien kulkuun kielteisesti. Unionin vuoden 2002 vaalitarkkailutehtävässä Kamputsean hallitusta kehotettiinkin mahdollisimman pian varmistamaan, että rikoksiin syylliset joutuisivat teoistaan vastuuseen.

Vuoden 2003 kansalliskokousvaaleja valmistellessaan Kamputsean hallitus ryhtyi lukuisiin toimenpiteisiin asian hoitamiseksi ja tammikuussa 2003 otti käyttöön toimintasuunnitelman, jonka tarkoituksena oli huolehtia tulevien vaalien turvallisuudesta. Tätä aloitetta seurasi sisäministeriön ja kansallisen vaalikomitean (NEC) yhteinen direktiivi toukokuun 2003 loppupuolella. Siinä korostettiin jälleen paikallisten viranomaisten roolia ja yhteistyön tarvetta kaikilla vaalien hoitoon liittyvillä tasoilla (muistutettiin neutraalisuuteen ja puolueettomuuteen sitoutumisesta sekä yhteistyöstä kaikissa asioissa, myös turvallisuudessa). Kansallinen vaalikomitea myös käynnisti kampanjan, jonka tarkoitus oli televisiomainosten avulla lisätä yleisön tietoisuutta väkivallan ja uhkailun vastustamiseksi. Kaikki asianomaiset toimijat, erityisesti unionin vaalitarkkailuvaltuuskunta, tarkkailevat näiden toimenpiteiden tehokasta täytäntöönpanoa.

Vaikka komissio vilpittömästi toivoo, että vaalitarkkailuvaltuuskunnan läsnäolo auttaa vähentämään vaaleja edeltävää väkivaltaa, unioni kuitenkin seuraa tilannetta edelleen tarkasti ja on tarpeen tullen valmis toteuttamaan muita toimenpiteitä.